RO Jurnalul Oficial al Uniunii Europene C 330/17

Publicarea unei cereri de modificare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2012/C 330/10

Prezenta publicare conferă dreptul de opoziție la cererea de modificare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

CERERE DE MODIFICARE

REGULAMENTUL (CE) NR. 510/2006 AL CONSILIULUI

CERERE DE MODIFICARE ÎN TEMEIUL ARTICOLULUI 9

„NOCCIOLA DEL PIEMONTE”/„NOCCIOLA PIEMONTE”

NR. CE: IT-PGI-0217-0305-09.06.2009

IGP ( X ) DOP ( )

1. Rubrica din caietul de sarcini care face obiectul modificării:

—  Denumirea produsului — ☒ Descrierea produsului — ☒ Aria geografică —  Dovada originii — ☒ Metoda de obținere —  Legătura — ☒ Etichetarea — ☒ Cerințele naționale — ☒ Altele (Ambalarea)

2. Tipul modificării (modificărilor):

—  Modificare a documentului unic sau a fișei-rezumat — ☒ Modificare a caietului de sarcini al DOP sau al IGP înregistrate pentru care nu s-a publicat niciun document unic și nicio fișă-rezumat —  Modificare a caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006] —  Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări):

3.1. Descrierea produsului:

Pentru ca prezentarea să fie mai clară, se solicită introducerea în două paragrafe diferite a descrierilor celor două tipuri de „Nocciola del Piemonte” (întreagă în coajă și descojită). Indicațiile descriptive ar rămâne neschimbate.

— După publicarea în Jurnalul Oficial al Uniunii Europene seria L 77 p. 25, la 13 martie 2004, a Regulamentului (CE) nr. 464/2004, a apărut necesitatea de a se limita tipurile de produs, prin indicarea drept categorii comerciale specifice a produselor utilizate de industrie ca semipreparat, și anume a alunelor prăjite, a alunelor sfărâmate, a făinii de alune și a pastei de alune. Modificarea introdusă permite definirea cu mai mare precizie a domeniului de aplicare al denumirii „Nocciola del Piemonte”/„Nocciola Piemonte” și facilitarea activităților de control desfășurate de organismele competente.

— Numele soiului utilizat pentru obținerea alunei „Nocciola del Piemonte”, „Tonda Gentile delle Langhe”, este modificat în „Tonda Gentile Trilobata”. Solicitarea de modificare a denumirii soiului a devenit necesară în urma cererii de înscriere a soiului menționat anterior, „Tonda Gentile delle Langhe”, depuse la Oficiul Comunitar pentru Soiuri de Plante (OCSP). Cererea de înscriere a implicat eliminarea referirii geografice la Langhe, referire înlocuită cu termenul botanic „trilobata” (trilobată). Noua denumire, „Tonda Gentile Trilobata”, a fost publicată în Buletinul oficial al OCSP la data de 16 august 2007. Prin urmare, modificarea are caracter pur nominal și nu implică schimbarea indicațiilor referitoare la materialul genetic care poate fi utilizat pentru obținerea alunelor „Nocciola del Piemonte”.

3.2. Aria geografică:

Se solicită corectarea denumirilor anumitor comune din aria de producție, care în prezent sunt scrise greșit din cauza unor erori de tipar:

Colosso trebuie schimbat cu Calosso, Revignasco d’Asti cu Revigliasco d’Asti, Mezzomeniro cu Mezzomerico.

3.3. Metoda de obținere:

Se solicită modificarea densității maxime la hectar admise pentru plantare, de la 420, la 500 de plante. În ceea ce privește plantările realizate înaintea recunoașterii prin decretul de recunoaștere național din 2 decembrie 1993, se solicită permisiunea de a se ajunge la o densitate maximă de 650 de plante per hectar, cu mențiunea că este interzisă reînnoirea plantelor; în cazul morții sau în cel al extirpării unor plante, se vor putea efectua noi plantări doar în limita a 200-500 de plante per hectar.

Modificarea densității de plantare este motivată de introducerea unor tehnologii de mecanizare a practicilor de cultivare, de la lucrările solului la recoltare. Apariția unor noi unelte care pot fi utilizate pentru tăierea localizată a ierbii, pentru tăierea crengilor și pentru recoltare impune necesitatea unui spațiu considerabil între rânduri, dar permite prezența unor rânduri continue și deci a unui număr mai mare de plante pe rând. Aceste forme de cultivare permit, de asemenea, o bună aerisire, evitând umbrirea unor suprafețe vegetale și îmbunătățind expunerea la razele soarelui.

La cele menționate se adaugă faptul că, în Piemonte, sectorul cultivării alunilor este în creștere, culturile ocupând terenuri abrupte, sărăcăcioase, calcaroase. Acest lucru influențează dezvoltarea vegetativă a plantelor, limitând-o, și permite densități mai mari, fără a dăuna însă calității produsului, care rămâne neschimbată. În ultimii ani, producătorii agricoli au ajuns la un acord în favoarea plantărilor de tip 6 × 4 și 5 × 4, deoarece acestea permit o bună mecanizare a cultivării și obținerea unor fructe de calitate optimă.

Cererea privind acceptarea unei densități maxime de 650 de plante/ha în cazul plantărilor realizate înaintea intrării în vigoare a decretului de recunoaștere națională din 2 decembrie 1993 este motivată de faptul că, în perioada respectivă, livezile de aluni ocupau terenurile cu scheme de plantare mult mai dense decât cele actuale. Un alt factor care permitea densități de plantare mai mari era recoltarea manuală, care elimina necesitatea unor spații ample între rânduri.

Se precizează că limita de producție unitară maximă stabilită la 3 500 kg/ha rămâne neschimbată pentru toate livezile, indiferent dacă plantările au fost realizate înainte sau după recunoașterea comunitară.

În fraza „Schemele de plantare și formele de cultivare trebuie să fie cele utilizate în general și se referă la cultivarea ca tufă și, în mod excepțional, ca trunchi unic …” formularea „în mod excepțional” este dificil de interpretat. Așadar, pentru a se indica mai exact posibilitatea de a alege între forma de cultivare ca tufă și cea cu trunchi unic, cuvintele „în mod excepțional” au fost înlocuite cu „și/sau”.

3.4. Etichetarea:

Se precizează că produsul comercializat în coajă, în vrac sau în saci trebuie să fie etichetat.

Se solicită înlocuirea dispoziției privind prezența pe etichetă a „eventualului logo IGP”, astfel încât să fie prevăzut „simbolul comunitar al IGP”.

În sfârșit, se solicită înlocuirea trimiterii la Regulamentul (CEE) nr. 2081/92 cu cea la Regulamentul (CE) nr. 510/2006.

3.5. Cerințele naționale:

Se solicită inserarea tuturor informațiilor referitoare la denumire, la adresă și la datele de contact ale organismului autorizat să efectueze controalele oficiale prevăzute la articolele 10 și 11 din Regulamentul (CE) nr. 510/2006: Istituto Nord-Ovest Qualità Soc. Coop. (INOQ).

De asemenea, se solicită eliminarea mențiunii „produs garantat de MIPAF în temeiul articolului 10 din Regulamentul (CEE) nr. 2081/92” și a dispoziției ca loturile destinate exportului să poarte indicația „produs în Italia”, deoarece acestea sunt depășite și inutile.

3.6. Altele – Ambalarea:

În ceea ce privește produsul în coajă, se solicită introducerea unui termen-limită (data de 31 decembrie a anului următor recoltării) până la care trebuie ambalat produsul, astfel încât să se garanteze păstrarea caracteristicilor optime „de prospețime” ale produsului comercializat.

DOCUMENT UNIC

REGULAMENTUL (CE) NR. 510/2006 AL CONSILIULUI

„NOCCIOLA DEL PIEMONTE”/„NOCCIOLA PIEMONTE”

NR. CE: IT-PGI-0217-0305-09.06.2009

IGP ( X ) DOP ( )

1. Denumire:

„Nocciola del Piemonte”/„Nocciola Piemonte”

2. Statul membru sau țara terță:

Italia

3. Descrierea produsului agricol sau alimentar:

3.1. Tip de produs:

Clasa 1.6 – Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1:

Indicația geografică protejată „Nocciola del Piemonte” sau „Nocciola Piemonte” este rezervată fructelor obținute din soiul de alun „Tonda Gentile Trilobata”. Nucula este de formă subsferoidală sau parțial subsferoidală, trilobată, are dimensiuni nu foarte uniforme, în cea mai mare parte cu calibre între 17 și 21 mm, și coajă de grosime medie, de culoare alunie de intensitate medie, nu prea lucioasă, destul de tomentoasă la vârf și cu striații numeroase, dar puțin evidente. Sămânța are formă variabilă (subsferoidală, tetraedrică și uneori ovoidală) și o culoare mai închisă decât cea a cojii, este cel mai adesea acoperită de fibre și prezintă o suprafață ridată, cu adâncituri mai mult sau mai puțin evidente. Dimensiunile sunt mai puțin uniforme decât cele ale alunei în coajă. Perispermul este de grosime medie, dar se desprinde foarte ușor la prăjire, textura fiind compactă și crocantă. Gustul și aroma sunt foarte fine și persistente. Randamentul la descojire este de 40-50 %.

Indicația geografică protejată „Nocciola del Piemonte” sau „Nocciola Piemonte” trebuie să se încadreze în următoarele tipologii comerciale:

Alună întreagă în coajă: este vorba despre alună așa cum a fost culeasă în livadă, supusă doar operațiunilor de curățare și eliminare, prin cernere, a corpurilor străine și uscată corespunzător pentru a se garanta păstrarea ei pe termen lung.

Alună descojită: este vorba despre fructul întreg, descojit prin tratamente fizice, dar care păstrează încă perispermul acoperit de fibre și are o culoare mai închisă decât cea a cojii.

Alună prăjită: fructul întreg sau rareori fragmentat care a fost supus procesului de prăjire și a fost curățat în totalitate sau parțial de perispermul extern.

Alune măcinate: produsul obținut prin măcinarea alunelor întregi sau zdrobite, deja prăjite, în granule cu dimensiuni diferite în funcție de gradul de măcinare, dar cuprinse în orice caz între 1 și 12 mm.

Făină de alune: produsul obținut prin măcinarea alunelor întregi sau zdrobite, deja prăjite, în granule cu dimensiuni diferite în funcție de gradul de măcinare, dar cuprinse în orice caz între 250 de microni și 1 mm.

Pasta de alune: produsul obținut prin măcinarea alunelor întregi sau zdrobite, deja prăjite, în granule cu dimensiuni diferite în funcție de gradul de măcinare, dar în orice caz sub 250 de microni.

3.3. Materii prime (numai pentru produsele prelucrate):

—

3.4. Hrană pentru animale (numai pentru produsele de origine animală):

—

3.5. Etape specifice ale producției care trebuie să se desfășoare în aria geografică delimitată:

Alunii sunt cultivați în aria delimitată la punctul 4. Livezile de aluni sunt înscrise într-un registru specific păstrat de organismul de control. Livezile de aluni, cu plante cultivate sub formă de tufă sau trunchi unic, au o densitate care variază între 200 și 500 de plante/ha. În cazul plantărilor realizate înaintea decretului de recunoaștere național din 2 decembrie 1993, este permisă o densitate maximă de 650 de plante per hectar, este interzisă reînnoirea plantelor, iar în cazul morții sau în cel al extirpării unor plante, se vor putea efectua noi plantări doar în limita a 200-500 de plante per hectar. Randamentul maxim prevăzut este, în orice caz, de 3 500 kg/ha.

3.6. Norme specifice privind felierea, răzuirea, ambalarea etc.:

„Nocciola del Piemonte” sau „Nocciola Piemonte” trebuie comercializată după cum urmează:

(a) în cazul produsului în coajă: în saci dintr-un material textil adecvat pentru toate nivelurile de comercializare sau, în mod excepțional, în vrac, doar în etapa primei vânzări de la producătorul agricol către primul cumpărător, cel care deține centrul de prelucrare și/sau ambalare;

(b) în cazul produsului descojit, prăjit, măcinat și finit: în ambalaje adecvate pentru uz alimentar.

Produsul indicat la litera (b) poate fi comercializat doar dacă este preambalat sau ambalat în momentul vânzării.

Produsul în coajă trebuie ambalat până la data de 31 decembrie a anului următor recoltei.

3.7. Norme specifice privind etichetarea:

Pe ambalaje trebuie să figureze mențiunea „Nocciola del Piemonte” sau „Nocciola Piemonte”, urmată de „Indicazione geografica protetta” sau „IGP”. Indicarea anului recoltării alunelor ambalate este obligatorie pentru produsul în coajă sau descojit.

Pe eticheta produsului descojit, prăjit și/sau măcinat trebuie să figureze simbolul comunitar al IGP.

Utilizarea alunelor „Nocciola del Piemonte” sau „Nocciola Piemonte” ca ingredient al unor produse alimentare implică obligativitatea includerii pe etichetă a mențiunii „produs obținut exclusiv din «Nocciola del Piemonte» sau «Nocciola Piemonte»”. Este interzisă utilizarea, împreună cu denumirea „Nocciola del Piemonte” sau „Nocciola Piemonte”, a oricărei alte denumiri sau a oricărui adjectiv suplimentar, cu excepția menționării soiului „Tonda Gentile Trilobata”.

4. Delimitarea concisă a ariei geografice:

Aria de producție a denumirii „Nocciola del Piemonte” sau „Nocciola Piemonte” este cuprinsă în întregime în Regiunea Piemonte, și este formată din teritoriile comunelor cu terenuri favorabile producției de alune din provinciile Alessandria, Asti, Biella, Cuneo, Novara, Torino și Vercelli.

5. Legătura cu aria geogafică:

5.1. Specificitatea ariei geografice:

Aria geografică în care se produce „Nocciola del Piemonte” sau „Nocciola Piemonte” este caracterizată de un relief deluros sau montan, cuprinzând și zone aflate la poalele dealurilor și ale munților, la altitudini variind între 150 și 800 m deasupra nivelului mării. Din cauza precipitațiilor semnificative din punct de vedere cantitativ (aproximativ 900 mm anual) și a pantelor aproape întotdeauna puternic înclinate, terenurile au un nivel redus de fertilitate atât în ceea ce privește prezența substanțelor organice, cât și în ceea ce privește prezența elementelor minerale nutritive. Spre deosebire de cazul celorlalte zone ale regiunii Piemonte, aceste caracteristici creează un mediu pedoclimatic specific și diferențiat în care soiul „Tonda Gentile Trilobata” își dezvoltă cele mai bune calități.

5.2. Specificitatea produsului:

Cultivarea alunilor în Piemonte se baza deja din secolul al XIX-lea și continuă să se bazeze exclusiv pe utilizarea soiului „Tonda Gentile Trilobata”, caracterizat din punct de vedere calitativ de perispermul de grosime medie, dar ușor de desprins prin prăjire, de o textură compactă și crocantă și o de aromă și un gust persistente și foarte fine.

Prerogativele cele mai cunoscute și atribuite de industria dulciurilor produsului „Nocciola del Piemonte” sau „Nocciola Piemonte” sunt forma nuculei, subsferoidală și parțial trilobată, cu un procentaj aproape nesemnificativ de alune oblonge, randamentul bun la descojire, care poate ajunge chiar și la 50 %, randamentul bun la prăjire și eliminarea foarte facilă a pericarpului de pe sămânță.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

„Nocciola del Piemonte” sau „Nocciola Piemonte” se obține din soiul „Tonda Gentile Trilobata”, care, doar în zona geografică delimitată, caracterizată de soluri cu fertilitate redusă și precipitații abundente, permite dezvoltarea caracteristicilor comerciale și organoleptice care au făcut celebră această alună. Având în vedere faima acestui soi, s-a încercat în trecut introducerea lui în diverse alte zone din Italia în care se cultivă aluni, dar în zadar, deoarece soiul nu reușea să se adapteze sau nu oferea caracteristicile comerciale și organoleptice ale alunei obținute în aria de origine. „Nocciola del Piemonte” sau „Nocciola Piemonte”, cultivată în aria delimitată, este cunoscută de la jumătatea secolului al XIX-lea pentru caracteristicile sale organoleptice foarte apreciate, care au generat prestigiul indiscutabil al industriei dulciurilor din Piemonte. În a doua jumătate a secolului al XIX-lea, odată cu dezvoltarea primelor fabrici de dulciuri din Italia și din străinătate, a început să înflorească în Piemonte comerțul cu aceste alune. Recoltele anuale, care totalizau atunci câteva mii de chintale, erau absorbite „cu coajă cu tot” de micile fabrici de dulciuri locale, orientate mai ales spre producția de ciocolată, fabricile ocupându-se chiar ele de descojire. Caracteristicile organoleptice excelente ale alunelor „Nocciola del Piemonte” sau „Nocciola Piemonte” au adus rapid produsul în atenția industriilor interesate, atât din Italia, cât și din străinătate. Deja de la începutul secolului XX, acest produs era exportat în numeroase țări europene și de pe alte continente, precum Elveția, Germania, Belgia, Olanda, Chile, San Salvador și Japonia.

Trimitere la publicarea caietului de sarcini:

[Articolul 5 alineatul (7) din Regulamentul (CE) nr. 510/2006]

Administrația actuală a lansat procedura națională de opoziție publicând propunerea de modificare a denumirii „Nocciola del Piemonte” sau „Nocciola Piemonte” în Gazzetta Ufficiale della Repubblica Italiana nr. 77 din 2 aprilie 2009.

Textul consolidat al caietului de sarcini este disponibil la adresa:

http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului internet al Ministerului Politicilor Agricole, Alimentare și Forestiere (http://www.politicheagricole.it), făcând clic pe „Qualità e sicurezza” (în partea superioară dreaptă a ecranului) și apoi pe „Disciplinari di Produzione all’esame dell’UE”.

(1) JO L 93, 31.3.2006, p. 12.